ജോജുവിന്റെ കാര് തകര്ത്ത കേസ്: കോണ്ഗ്രസ് നേതാക്കള് ഒളിവില് കൊച്ചി: നടന് ജോജു ജോര്ജിനെ നടുറോഡില് കൈയ്യേറ്റം ചെയ്യുകയും കാര് തകര്ക്കുകയും ചെയ്ത കേസില് മുന് മേയര് ടോണി ചമ്മിണിയടക്കം പ്രതിപ്പട്ടികയിലുള്ള ഏഴ് കോണ്ഗ്രസ് നേതാക്കള് ഒളിവിലെന്ന് പൊലീസ്. ഇന്നലെ പ്രതികളുടെ വീടുകളില് അന്വേഷിച്ചെത്തിയെങ്കിലും കണ്ടെത്താനായില്ല. ടോണിയടക്കം മുന്കൂര് ജാമ്യത്തിന് ശ്രമിക്കുകയാണ്. കേസില് അറസ്റ്റിലായ വൈറ്റില സ്വദേശി പി.ജെ. ജോസഫ് 45 കുറ്റം സമ്മതിച്ചതായി പൊലീസ് പറഞ്ഞു. ചൊവ്വാഴ്ച രാത്രി അറസ്റ്റ് ചെയ്ത ജോസഫിനെ ഇന്നലെ കോടതിയില് ഹാജരാക്കി റിമാന്ഡ് ചെയ്തു. ജോസഫിന്റെ രക്ത സാമ്ബിള് പൊലീസ് പരിശോധനയ്ക്കെടുത്തു. കാറിന്റെ പിന്നിലെ ചില്ല് തകര്ത്തപ്പോള് ജോസഫിന്റെ വലത് കൈ ആഴത്തില് മുറിയുകയും കാറില് ചോര തെറിക്കുകയും ചെയ്തിരുന്നു. ഇത് ശാസ്ത്രീയമായി തെളിയിക്കുന്നതിനാണ് സാമ്ബിള് ശേഖരിച്ചത്. എറണാകുളം എ.സി.പി. വൈ. നിസാമുദ്ദീന്റെ നേതൃത്വത്തില് പ്രത്യേക സംഘമാണ് പ്രതികളെ തെരയുന്നത്. ടോണി ചമ്മിണിയെ കൂടാതെ കാറിന്റെ ചില്ല് തകര്ക്കാന് ഒപ്പമുണ്ടായിരുന്നവരെ ജോജു തിരിച്ചറിഞ്ഞിട്ടുണ്ട്. പലരുടെയും ഫോണ് സ്വിച്ച് ഓഫാണ്. ടോണി ചമ്മിണിയെ ഒന്നാം പ്രതിയാക്കി ജാമ്യമില്ലാ വകുപ്പ് പ്രകാരമാണ് കേസ്. കാറിന് ആറ് ലക്ഷം രൂപയുടെ നഷ്ടമുണ്ടായതായി എഫ്.ഐ.ആറില് പറയുന്നു. അനുമതിയില്ലാതെ ദേശീയ പാത ഉപരോധിച്ചതിന് എറണാകുളം ഡി.സി.സി. പ്രസിഡന്റ് മുഹമ്മദ് ഷിയാസിനെ ഒന്നാം പ്രതിയാക്കി 15 കോണ്ഗ്രസ് നേതാക്കള്ക്കെതിരെ മരട് പൊലീസ് കേസെടുത്തിട്ടുണ്ട്. ഇതില് ആരെയും അറസ്റ്റ് ചെയ്തിട്ടില്ല.